## Odluka o načinu obračuna, naplate i plaćanja aktivnih i pasivnih kamata Hrvatske narodne banke

### NN 147/1998 (12.11.1998.), Odluka o načinu obračuna, naplate i plaćanja aktivnih i pasivnih kamata Hrvatske narodne banke

# HRVATSKA NARODNA BANKA

Na temelju članka 16. i članka 67. stavka 1. točke 11. Zakona o Hrvatskoj
narodnoj banci ("Narodne novine" br. 35/95 - pročišćeni tekst), Savjet
Hrvatske narodne banke na sjednici održanoj 4. studenoga 1998. godine donio
je

## **ODLUKU**

### **O NAČINU OBRAČUNA, NAPLATE I PLAĆANJA AKTIVNIH I PASIVNIH KAMATA HRVATSKE NARODNE BANKE**

I.

Hrvatska narodna banka obračunava, naplaćuje i plaća kamate na način
utvrđen ovom odlukom i Pravilnikom o kamatama.

II.

Hrvatska narodna banka obračunava kamate na kredite i druga potraživanja,
te na sredstva deponirana kod Hrvatske narodne banke jednom mjesečno i
to u roku do pet dana nakon isteka mjeseca za prethodni mjesec.

Hrvatska narodna banka isplatit će obračunatu kamatu u roku od osam
dana nakon isteka mjeseca za prethodni mjesec, a u istom roku banke i drugi
korisnici dužni su platiti obračunatu kamatu Hrvatskoj narodnoj banci.

Ako je osmi dan po isteku mjeseca neradni dan, plaćanje kamate se pomiče
na prvi sljedeći radni dan.

III.

Kamate s osnova vrijednosnih papira koje je Hrvatska narodna banka izdala
uz diskont, te kamate na sredstva izdvojene obvezne rezerve u stranoj valuti,
obračunavaju se i isplaćuju danom dospijeća vrijednosnog papira, odnosno
po završetku razdoblja održavanja obvezne rezerve u stranoj valuti.

IV.

Kamate za nepravilno izdvojenu obveznu rezervu, Hrvatska narodna banka
obračunava pet dana po isteku razdoblja održavanja obvezne rezerve. Kamata
se plaća za sve dane za koje je stanje izdvojene obvezne rezerve kod Hrvatske
narodne banke bilo manje od iznosa koji je bilo potrebno izdvojiti (uključujući
i neradne dane obuhvaćene razdobljem nepropisno izdvojene obvezne rezerve).

Kamatu na neodržanu obveznu rezervu na žiro-računima i u blagajni, odnosno
u likvidnim deviznim potraživanjima, Hrvatska narodna banka obračunava
pet dana po isteku razdoblja održavanja obvezne rezerve. Kamata se obračunava
na iznos prosječno nedostajućih sredstava na žiro računima i u blagajni,
odnosno u likvidnim deviznim potraživanjima. Na tako izračunati iznos,
kamata se obračunava za sve dane razdoblja održavanja obvezne rezerve za
koje se izrađuje obračun (uključujući i neradne dane).

Banke i štedionice dužne su kamatu po obračunu iz stavka 1. i 2. platiti
najkasnije 8 dana nakon isteka razdoblja održavanja obvezne rezerve.

Izuzetno od stavka 1. i 2. ove točke, ako Hrvatska narodna banka u postupku
kontrole utvrdi nepravilnosti u obračunu te izdvajanju i održavanju obvezne
rezerve za protekla razdoblja održavanja obvezne rezerve, Hrvatska narodna
banka sastavit će poseban obračun za plaćanje kamate i to za sve razdoblje
za koje su uočene nepravilnosti.

V.

Kamata se obračunava dekurzivnom metodom, a pri mjesečnom obračunu kamate
primjenjuje se konformna stopa za kalendarski broj dana u mjesecu za koji
se obračunava kamata.

Izuzetno od stavka 1. ove točke, kamate s osnova vrijednosnih papira
koje je Hrvatska narodna banka izdala uz diskont, te kamate na sredstva
izdvojene obvezne rezerve u stranoj valuti, obračunavaju se primjenom proporcionalne
metode.

Dospjele, a neplaćene kamate u jednom obračunskom razdoblju ulaze u
osnovicu za obračun kamata u narednom obračunskom razdoblju.

VI.

Na kredite odobrene iz primarne emisije ugovorene prije stupanja na
snagu Odluke o načinu obračuna, naplate i plaćanja aktivnih i pasivnih
kamata Hrvatske narodne banke ("Narodne novine" br. 25/95), a kojima je
ugovoreni način obračuna i plaćanja kamata suprotan ovoj odluci, primjenjuju
se odredbe iz ugovora.

VII.

Danom primjene ove odluke, prestaje važiti Odluka o načinu obračuna,
naplate i plaćanja aktivnih i pasivnih kamata Hrvatske narodne banke ("Narodne
novine" br. 25/95).

VIII.

Ova Odluka stupa na snagu danom objave u "Narodnim novinama", a primjenjuje
se od 1. prosinca 1998. godine.

O. br. 455/98.
Zagreb, 4. studenoga 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 147/1998-1830